РЕГЛАМЕНТ (ЕО) № 861/2008 НА КОМИСИЯТА
от 2 септември 2008 година
за отмяна на Регламент (ЕО) № 634/2008 за определяне на намалените селскостопански елементи и допълнителните мита, приложими за вноса от Швейцария в Общността на определени стоки, които съдържат млечни продукти от обхвата на Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 7 от него,
като има предвид, че:
(1)
Съгласно Споразумението между Европейската общност и Конфедерация Швейцария (2) от 26 октомври 2004 г., протокол 2 от Споразумението между Европейската икономическа общност и Конфедерация Швейцария от 22 юли 1972 г. беше заменен с нов протокол 2 относно някои преработени селскостопански продукти. В изпълнение на посочения протокол Съвместният комитет ЕО-Швейцария измени със своето Решение № 1/2008 (3) референтните цени на вътрешния пазар от 1 февруари 2008 г., вследствие на което бяха наложени мита върху вноса в Общността на определени стоки, които съдържат млечни продукти от обхвата на Регламент (ЕО) № 3448/93.
(2)
Поради това в Регламент (ЕО) № 634/2008 на Комисията (4) бяха определени намалените селскостопански елементи и допълнителните мита, приложими за вноса в Общността на определени стоки, които съдържат млечни продукти.
(3)
В изпълнение на протокол 2 Съвместният комитет ЕО-Швейцария измени със своето Решение № 2/2008 (5) референтните цени на вътрешния пазар от 1 август 2008 г., в резултат на което мерките за ценово компенсиране, посочени в член 3, параграф 3 от протокола, бяха определени на нула. Поради това, считано от посочената дата, върху вноса от Швейцария в Общността на определени стоки, които съдържат млечни продукти от обхвата на Регламент (ЕО) № 3448/93, вече няма да се дължат вносни мита.
(4)
Регламент (ЕО) № 634/2008 следва съответно да бъде отменен.
(5)
Понеже референтните цени, изменени в съответствие с протокол 2, са приложими от 1 август 2008 г., предвидените в настоящия регламент мерки следва да се прилагат от същата дата,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 634/2008 се отменя.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 август 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 септември 2008 година.